送曾尉赴漢初
作者：呂陶
朝代：宋

paragraphs: 前年到官殊未久，君亦東來爲我友。
握手一笑萬愁寛，平日語言期白首。
山深縣僻庶事荒，雖植嘉苗半稂莠。
我無長術剗芽蘗，坐見斯民顔甚厚。
君有豪才生顯家，未涉要津甘五斗。
巳将客意同休戚，復視世途均好醜。
咄嗟吾屬皆壯年，當學古人所無苟。
勞生險易固多岐，未必功名垂不朽。
自知物理難揆量，惟勵身規務恃守。
丈夫實藴四方志，方虔君命方趨走。
崎嶇一邑勿云遠，赤子歡迎如父母。
銅梁春晚亦開花，猛駕歸軒會文酒。